Йоклаган булсак, исән калмас идек

	Быелның беренче яшенле яңгыры зыян салырга да өлгерде. Аксубай районының Такталы авылында яшәүче Зариповларның йортларында янгын чыкты. Хафиз абый белән Гөлшат апа икесе дә лаеклы ялда. Әти-әниләреннән калган нигездә гомер итәләр. Өч балалары үз гаиләләре белән төпләнеп яши.	 — Сәгать кичке тугызынчы яртыда хатыным йокларга яткан иде, мин күктә сызылган утларны күреп, яшен сукмасын дип, телевизорны сүндердем. Кинәт шарт-шорт иткән тавышлар ишетелә башлады. Әллә мичкә берәр нәрсә булдымы дип, аш бүлмәсенә йөгереп чыктым. Тәрәзәдән карасам, җирдә кызыл шәүләләр абайлана. Безнең йортның шифер түбәсе шартлап яна икән бит, — дип сөйли Хафиз абый. Ул арада аларга ярдәмгә күршеләре дә килеп җитә. Сиртмәле кое саекканчы су ташыйлар. Янгын сүндерү машинасын чакырталар. — Гөлшат, янабыз, документларны җый, дип кычкырдым. Документларыбыз барысы да кара чемоданда саклана. Үзем кием-салым, телевизорны, кулга нәрсә эләгә, шуны алып чыгарга өлгердем. Йоклаган булсак, исән калмас идек, — ди Хафиз абый. 
	Эльвира МОЗАФФАРОВА	
Ирек мәйданы

	№ --- | 05.05.2022	


